Pubblikazzjoni ta’ applikazzjoni għall-approvazzjoni ta’ emenda, li ma hijiex minuri, għall-Ispeċifikazzjoni tal-Prodott skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2022/C 234/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni għal emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

APPLIKAZZJONI GĦALL-APPROVAZZJONI TA’ EMENDA GĦALL-ISPEĊIFIKAZZJONI TAL-PRODOTT TA’ DENOMINAZZJONIJIET TA’ ORIĠINI PROTETTI/INDIKAZZJONIJIET ĠEOGRAFIĊI PROTETTI LI MA HIJIEX MINURI

Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012

“Chianti Classico”

Nru tal-UE: PDO-IT-0108-AM03 — 20.3.2019

DOP (X) IĠP ( )

1. Grupp applikant u interess leġittimu

Consorzio olio DOP Chianti Classico (il-konsorzju taż-żejt tad-DOP “Chianti Classico”) ibbażat f’via Sangallo, 41 – loc. Sambuca – Tavernelle Val di Pesa- (FI).

Il-konsorzju msemmi qabel jissodisfa r-rekwiżiti stabbiliti fl-Artikolu 13(1) tad-Digriet Ministerjali Nru 12511 tal-14 ta’ Ottubru 2013.

2. Stat membru jew pajjiż terz

L-Italja

3. Intestatura fl-ispeċifikazzjoni tal-prodott affettwata mill-emenda/i

☐ Isem il-prodott

☒ Deskrizzjoni tal-prodott

☒ Żona ġeografika

☐ Prova tal-oriġini

☒ Metodu ta’ produzzjoni

☒ Rabta

☒ Tikkettar

☒ Rilaxx għall-konsum; forom ta’ ppakkjar; spezzjonijiet.

4. Tip ta’ emenda/i

☒ Emenda għall-Ispeċifikazzjoni tal-Prodott ta’ DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.

☐ Emenda għall-Ispeċifikazzjoni tal-Prodott ta’ DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma ġie ppubblikat l-ebda Dokument Uniku (jew ekwivalenti).

5. Emenda/i

Deskrizzjoni tal-prodott:

— Qed jiġu proposti xi bidliet fl-Artikolu 10 tal-Ispeċifikazzjoni tal-Prodott, il-punt 3.2 tad-Dokument Uniku.

Din l-emenda hija relatata mal-valutazzjoni kimika taż-żejt taż-żebbuġa ekstra verġni DOP “Chianti Classico”. B’mod aktar speċifiku, l-analiżi tal-assorbenza fl-ultra vjola tħassret, ir-referenza għall-metodu analitiku għall-polifenoli totali tħassret, ġiet introdotta l-analiżi ta’ bijofenoli ta’ piż molekulari baxx, u l-analiżi ta’ alfatokoferol issostitwiet l-analiżi tat-tokoferoli totali.

Għalhekk, il-formulazzjoni attwali:

“Valutazzjoni kimika

(a) Aċidità espressa bħala aċidu olejku ta’ ≤ 0,5 %;

(b) Valur massimu tal-perossidu ta’ 12 (mEq ta’ ossiġenu);

(c) Assorbenza f’radjazzjoni ultravjola K232 massimu ta’ 2,1 u K270 massimu ta’ 0,2

(d) Kontenut għoli ta’ aċidu olejku ta’ >72 %;

(e) Total ta’ CMPs (antiossidanti tal-fenol) ogħla minn 150 ppm,

(f) Tokoferoli totali ogħla minn 140 ppm.”

għandha tiġi sostitwita bi:

“Valutazzjoni kimika

(a) Aċidità espressa bħala aċidu olejku ta’ ≤ 0,5 %;

(b) Valur massimu tal-perossidu ta’ 12 (mEq ta’ ossiġenu);

(c) Kontenut għoli ta’ aċidu olejku ta’ >72 %

(d) Polifenoli totali ogħla minn 150 ppm;

(e) Alfatokoferol ogħla minn 140 ppm.”

Nikkunsidraw li l-analiżi ta’ assorbenza fl-ultravjola tista’ titħassar.

Dik l-analiżi ssir sabiex jiġi ddeterminat il-valur K270 u K232.

K270 huwa utli biex jenfasizza l-preżenza ta’ żejt rettifikat f’żejt verġni peress li l-valur ta’ K270 jiżdied meta jkun hemm preżenti dan it-tip ta’ frodi.

Wara snin ta’ kontrolli, huwa possibbli li jiġi eskluż b’ċertezza dan it-tip ta’ frodi fiż-żjut ta’ DOP u/jew IĠP Taljani u għalhekk nippreferu nissostitwixxu din il-valutazzjoni analitika b’metodi aktar utli biex nipproteġu ż-żejt ta’ DOP “Chianti Classico” u nżidu l-valur tiegħu.

K232 jipprovdi informazzjoni kwalitattiva dwar il-grad ta’ ossidazzjoni taż-żejt u dan il-valur jiżdied meta ż-żejt ikun qed jitqaddem.

Aħna nqisu, b’mod speċjali biex jiġi evitat li jiżdiedu aktar il-kostijiet tal-produtturi, li dik l-informazzjoni tiġi pprovduta b’mod sodisfaċenti permezz ta’ analiżi tal-valur tal-perossidu.

Għalhekk l-iskop ta’ dawn l-emendi huwa li tittejjeb il-kwalità tal-informazzjoni analitika dwar iż-żejt ta’ DOP “Chianti Classico” mingħajr ma jkomplu jiżdiedu l-kostijiet.

Fir-rigward tal-kjarifika dwar il-polifenoli totali, nipproponu li titħassar ir-referenza għall-metodu analitiku żviluppat mill-Istazzjon Sperimentali ta’ Milan peress li dak il-metodu ma għadux jeżisti u l-laboratorji Taljani awtorizzati biex jiċċertifikaw iż-żjut DOP jużaw metodu identiku u akkreditat.

L-analiżi kimika tal-bijofenoli tintroduċi biċċa informazzjoni li issa nafu li hija importanti ħafna għall-konsumatur peress li tagħmilha possibbli li jifhem il-valur reali f’termini tal-kwalità taż-żejt ta’ DOP “Chianti Classico”.

Minflok analiżi ġenerali tat-tokoferoli (vitamini), li tagħti indikazzjoni tat-total ta’ dawn il-komposti f’żejt, hija introdotta l-analiżi tal-alfatokoferol, jiġifieri wieħed mit-tokoferoli li normalment ikunu preżenti.

Dan il-parametru huwa aktar xieraq u sinifikanti fis-sens li l-alfatokoferol waħdu jammonta għal madwar 90-95 % tat-tokoferoli totali f’żejt u huwa dak bl-ogħla potenza bijoattiva. Għalhekk, billi nżommu l-limitu minimu ta’ 140 ppm iżda nispeċifikaw li jirreferi esklużivament għall-alfatokoferol, niżguraw żejt b’kontenut ogħla totali ta’ vitamini (l-oħrajn huma gammatokoferol, deltatokoferol u betatokoferol).

Żona ġeografika

— Iż-żona ġeografika ma nbidlitx. L-emenda tikkonċerna l-Artikolu 3 tal-Ispeċifikazzjoni tal-Prodott u l-punt 4 tad-Dokument Uniku. Dak l-Artikolu jimplimenta d-dispożizzjonijiet tal-Liġi Reġjonali Nru 63 tas-26 ta’ Novembru 2019 li tistabbilixxi l-muniċipalità ta’ Barberino-Tavernelle, maħluqa mill-fużjoni tal-muniċipalitajiet ta’ Barberino Val di Elsa u Tavernelle Val di Pesa.

Għalhekk, il-formulazzjoni attwali:

“Iż-żona tal-produzzjoni taż-żejt ‘Chianti Classico’ fil-provinċji ta’ Siena u ta’ Firenze, hija kkostitwita mit-territorju amministrattiv ta’ dawn il-muniċipalitajiet: Castellina in Chianti, Gaiole in Chianti, Greve in Chianti u Radda in Chianti kollha u, parti minn, Barberino Val d’Elsa, Castelnuovo Berardenga, Poggibonsi, San Casciano in Val di Pesa u Tavarnelle Val di Pesa.”

għandha tiġi sostitwita bi:

“Iż-żona tal-produzzjoni taż-żejt ‘Chianti Classico’ fil-provinċji ta’ Siena u ta’ Firenze, hija kkostitwita mit-territorju amministrattiv ta’ dawn il-muniċipalitajiet: Castellina in Chianti, Gaiole in Chianti, Greve in Chianti u Radda in Chianti kollha u, partijiet minn Barberino-Tavarnelle, Castelnuovo Berardenga, Poggibonsi u San Casciano in Val di Pesa.”

Metodu ta’ produzzjoni

— L-Artikolu 2 tal-Ispeċifikazzjoni tal-Prodott u l-punt 3.2 tad-Dokument Uniku ġew emendati. Barra minn hekk, din l-informazzjoni tmexxiet għall-punt 3 tad-Dokument Uniku, fejn hija aktar rilevanti.

Il-formulazzjoni:

“Iż-żejt taż-żebbuġa extraverġni ‘Chianti Classico’ huwa prodott mill-frott tas-siġar taż-żebbuġ irreġistrati u li jappartjenu għall-varjetajiet Frantoio, Correggiolo, Moraiolo u Leccino f’proporzjon ta’ mill-inqas 80 % (separatament jew flimkien), u f’proporzjoni ta’ mhux aktar minn 20 %, minn varjetajiet oħrajn tar-reġjun, li madankollu għandhom ikunu dejjem mniżżla fir-reġistru Toskan tal-ġermoplażma taż-żebbuġ.”

għandha tiġi sostitwita bi:

“Iż-żejt ‘Chianti Classico’ irid jiġi prodott esklużivament minn żebbuġ minn siġar taż-żebbuġ fiż-żona ta’ produzzjoni ġeografika, li tinsab fiż-żona ġeografika identifikata mill-Artikolu 3 tal-Ispeċifikazzjoni tal-Prodott, imniżżla fir-reġistru. Tal-inqas 80 % tal-pjanti fi kwalunkwe farm iridu jkunu tal-varjetajiet ‘Frantoio’, ‘Correggiolo’, ‘Moraiolo’, ‘Leccino’, ‘Leccio del Corno’, kemm waħidhom kif ukoll f’kombinazzjoni, u massimu ta’ 20 % taż-żebbuġ jista’ jiġi minn varjetajiet lokali oħra, li dejjem iridu jiddaħħlu fir-reġistru tal-ġermoplażma taż-żebbuġ Toskan”.

Din il-kjarifika hija proposta biex tiddikjara b’mod aktar ċar li huwa permess li jiġu rreġistrati pakketti miżrugħin b’varjetà waħda tas-siġar taż-żebbuġ jekk dawn ma jkunux tal-varjetajiet ewlenin (Frantoio, Correggiolo, Leccino u Moraiolo). Sabiex ikunu konformi mal-Ispeċifikazzjoni tal-Prodott, tal-inqas 80 % tas-siġar f’farm individwali taż-żebbuġ, meħudin f’daqqa, iridu jkunu tal-varjetajiet ewlenin. Għalhekk, huwa possibbli li l-imsaġar ta’ kultivaturi “minuri” jiddaħħlu fir-reġistru tas-siġar taż-żebbuġ għad-DOP “Chianti Classico”, mingħajr ma jiġi previst li l-perċentwali minimi stabbiliti fl-Ispeċifikazzjoni tal-Prodott huma ssodisfati.

Barra minn hekk, il-Leccio del Corno, li oriġina minn u ġie skopert f’farm fiż-żona – jiġifieri fil-muniċipalità ta’ San Casciano Val di Pesa – ġie miżjud mal-lista ta’ varjetajiet ewlenin li jridu jammontaw għal tal-inqas 80 % tas-siġar taż-żebbuġ xierqa biex jipproduċu ż-żebbuġ għaż-żejt ta’ DOP “Chianti Classico”. Il-karatteristiċi ta’ kwalità taż-żejt Leccio del Corno huma simili ħafna għal dawk tal-varjetajiet ewlenin, b’noti qawwija ta’ frott u togħma notevolment morra u punġenti.

Din iż-żieda hija ġġustifikata mis-snin ta’ analiżi li juru li l-profil organolettiku medju taż-żejt ta’ DOP “Chianti Classico” u l-profil organolettiku medju taż-żejt b’varjetà waħda Leccio del Corno, kif ukoll il-karatteristiċi kimiċi u fiżiċi taż-ż-żejt b’varjetà waħda Leccio del Corno, huma f’konformità sħiħa mal-karatteristiċi tad-DOP “Chianti Classico”.

— Din l-emenda tikkonċerna l-Artikolu 5 tal-Ispeċifikazzjoni tal-Prodott, li jikkonċerna r-rendiment.

Il-formulazzjoni:

“Ir-rendiment taż-żejt ma jridx jaqbeż 650 kg/ha għall-imsaġar taż-żebbuġ b’densità ta’ mill-inqas 200 pjanta. Għall-imsaġar b’densità aktar baxxa, ir-rendiment ma jridx jaqbeż 3,25 kg għal kull siġra. Dak il-limitu ma jridx jaqbeż 2 kg ta’ żejt għal kull siġra fl-imsaġar b’densità li taqbeż 500 siġra għal kull ettaru.”

għandha tiġi sostitwita bi:

“Ir-rendiment taż-żejt ma jridx jaqbeż: 20 kg għal kull siġra b’densità sa 250 pjanta għal kull ettaru u għal kull unità ta’ farm; 12 kg għal kull siġra fl-imsaġar b’densità ta’ bejn 251 u 500 siġra għal kull ettaru u għal kull unità ta’ farm; 8 kg għal kull siġra fl-imsaġar b’densità ta’ aktar minn 501 siġra għal kull ettaru u għal kull unità ta’ farm. Fi kwalunkwe każ, ir-rendiment massimu taż-żejt ta’ farm għal kull 100 kg ta’ żebbuġ ma jistax jaqbeż l-20 %. Irid ikun hemm konformità ma’ dawn il-limiti wkoll meta jitħallat żebbuġ minn lottijiet minn aktar minn unità ta’ farm waħda. Ir-rendiment determinat se jkun ir-rendiment medju tal-lott li jkun qed jiġi pproċessat.”

L-emenda ta’ dan l-artikolu twettaq il-“konverżjoni” minn żejt taż-żebbuġa għaż-żebbuġ b’referenza għat-tliet klassijiet ta’ densità taż-żrigħ li diġà huma preżenti fl-Artikolu 5, mingħajr l-introduzzjoni de facto ta’ restrizzjonijiet jew żidiet fil-kapaċità tal-produzzjoni ta’ unitajiet li jipproduċu ż-żejt taż-żebbuġa.

L-għan ta’ din l-emenda huwa li tagħmel il-kontrolli fuq dawk li jkabbru ż-żebbuġ aktar faċli.

— Din l-emenda tikkonċerna l-Artikolu 7 tal-Ispeċifikazzjoni tal-Prodott relatat mal-arranġamenti għall-ħsad u l-ħżin.

Il-formulazzjoni:

“Iż-żebbuġ irid jinqata’ direttament mis-siġra, fejn meħtieġ jinġabar fuq xbieki jew lożor, u jiġi ttrasportat u maħżun f’kaxxi fuq xulxin b’perforazzjonijiet fuq ħames naħat, f’saffi li ma jaqbżux 30 cm f’ċestuni jew fi trolis perforati. Jekk iż-żebbuġ jinħażen, dan irid isir f’bini xieraq frisk u b’ventilazzjoni għal mhux aktar minn tlett ijiem wara l-ħsad. It-trasport għall-mitħna taż-żejt jista’ jsir fl-istess kaxxi jew f’kontenituri oħra xierqa. L-użu ta’ boroż jew balel huwa pprojbit. Jekk jintużaw iċ-ċestuni u/jew it-trolis, iż-żebbuġ irid jiġi ttrasportat għall-mitħna taż-żejt fl-istess jum li jinqata”. Il-ħżin fil-mitħna qabel it-tħin irid isir f’bini u f’kontenituri li jiggarantixxu l-karatteristiċi ta’ kwalità tal-prodott. Iż-żebbuġ irid jiġi pproċessat fi żmien 24 siegħa mill-konsenja lejn l-imtieħen taż-żejt, li jridu jkunu fit-territorju msemmi fl-Artikolu 3 ta’ din l-Ispeċifikazzjoni tal-Prodott, u jridu jkunu xierqa f’konformità mal-kundizzjonijiet stabbiliti fl-Artikolu 8 hawn taħt.”

għandha tiġi sostitwita bi:

“Iż-żebbuġ irid jinqata’ direttament mis-siġra, fejn meħtieġ jinġabar fuq xbieki jew lożor, u jiġi ttrasportat u maħżun f’kaxxi fuq xulxin b’perforazzjonijiet fuq ħames naħat, f’saffi li ma jaqbżux 30 cm jew f’ċestuni perforati jew fi trolis. Jekk iż-żebbuġ jinħażen, dan irid isir f’bini xieraq frisk u b’ventilazzjoni għal mhux aktar minn tlett ijiem wara l-ħsad. It-trasport għall-mitħna taż-żejt jista’ jsir fl-istess kaxxi jew f’kontenituri oħra xierqa. L-użu ta’ boroż jew balel huwa pprojbit. Il-ħżin fil-mitħna qabel it-tħin irid isir f’bini u f’kontenituri li jiggarantixxu l-karatteristiċi ta’ kwalità tal-prodott. Jekk jintużaw iċ-ċestuni u/jew it-trolis għall-ħsad, iż-żebbuġ irid jiġi ttrasportat għall-mitħna taż-żejt fl-istess jum li jinqata”. Iż-żebbuġ irid jiġi pproċessat fi żmien 24 siegħa mill-konsenja lejn l-imtieħen taż-żejt, li jridu jkunu fit-territorju msemmi fl-Artikolu 3 ta’ din l-Ispeċifikazzjoni tal-Prodott, u jridu jkunu xierqa f’konformità mal-kundizzjonijiet stabbiliti fl-Artikolu 8 hawn taħt.”

Sabiex is-sentenza tkun aktar ċara, iddaħħlet il-kelma “jew” wara “30 cm”.

Iż-żieda tal-paragrafu qabel tal-aħħar hija maħsuba biex tispeċifika li t-trasport taż-żebbuġ lejn il-mitħna jrid isir fl-istess jum tal-ħsad jekk jintużaw ċestuni jew trolis bħala kontenituri ta’ ħżin għaż-żebbuġ maħsud. Din il-bidla hija meħtieġa biex tiżgura li ż-żebbuġ li għandu l-akbar probabbiltà li ssirlu ħsara jiġi pproċessat malajr.

— Din l-emenda tikkonċerna l-Artikolu 8 tal-Ispeċifikazzjoni tal-Prodott relatat mal-metodu ta’ estrazzjoni taż-żejt u l-kostituzzjoni ta’ lottijiet.

Il-formulazzjoni:

“Ladarba ż-żebbuġ ikun tnaddaf fl-ilma jew fl-arja f’temperatura ambjentali, l-estrazzjoni taż-żejt ‘Chianti Classico’ trid issir permezz ta’ metodi mekkaniċi u fiżiċi affidabbli u konsistenti. It-temperatura tal-installazzjonijiet tal-estrazzjoni trid tkun ikkontrollata sabiex ma tkunx ogħla minn 27 °C.”

għandha tiġi sostitwita bi:

“Ladarba ż-żebbuġ ikun tnaddaf fl-ilma, bi jew mingħajr l-arja, f’temperatura ambjentali, l-estrazzjoni taż-żejt ‘Chianti Classico’ trid issir permezz ta’ metodi mekkaniċi u fiżiċi affidabbli u konsistenti. It-temperatura tal-installazzjonijiet tal-estrazzjoni trid tkun ikkontrollata sabiex ma tkunx ogħla minn 27 °C.”

Din iż-żieda hija meħtieġa sabiex tiċċara li jistgħu jintużaw kemm l-ilma kif ukoll l-arja waqt l-istadju tat-tindif.

Rabta

— Dan il-punt ma huwiex emenda fil-veru sens tagħha. Ir-rabta ma tidhirx fl-Ispeċifikazzjoni tal-Prodott attwali, imma hija ppubblikata fid-Dokument Uniku biss. Għalhekk, it-test fid-Dokument Uniku għandu jiddaħħal f’artikolu speċifiku fl-Ispeċifikazzjoni tal-Prodott.

It-test imdaħħal fl-Ispeċifikazzjoni tal-Prodott jaqra kif ġej:

“Rabta Artikolu 18 Iż-żona ta’ produzzjoni taż-żejt ‘Chianti Classico’ għandha karatteristiċi klimatiċi u idroloġiċi speċifiċi u mill-konfini ġeografiċi tiegħu li ilhom stabbiliti tajjeb mis-seklu XIV. Iż-żona ta’ produzzjoni hija pjuttost uniformi f’termini ta’ terren u klima; il-ħarifa normalment tkun ħafifa u niexfa li tagħti lok għax-xtiewi ibsin. L-ambjent, kollu kemm hu, huwa tali li s-siġar taż-żebbuġ jistgħu jiġu kkultivati fil-limitu taż-żona ta’ tkabbir naturali tagħhom, li għandu influwenza fuq il-proċess tal-fruttifikazzjoni u tal-maturazzjoni taż-żebbuġ tabilħaqq ikompli jinfluwenzah. Skont it-tekniki ta’ kultivazzjoni li minn dejjem kienu jintużaw f’din iż-żona, iż-żebbuġ jinqata’ direttament mis-siġra, qabel ma jkun immaturat għalkollox. Il-kundizzjonijiet tas-sħana wkoll jiddeterminaw il-forma tas-siġar (ġeneralment jibdew jiftħu fin-naħa ta’ fuq) adottata minn dawk li jkabbru fil-livell lokali, li tippermetti lill-kuruna tas-siġra tinfirex sabiex is-sħana u d-dawl jitqassmu aħjar, u dan jgħin fl-iżvilupp tas-siġar taż-żebbuġ għal perjodi qosra fis-sena. Iż-żejt taż-żebbuġa ekstra verġni ‘Chianti Classico’ huwa magħmul minn varjetajiet imkabbra tradizzjonalment fit-Toskana u jintgħaraf mill-profil sensorju tiegħu, prinċipalment minħabba t-togħma qarsa intensa u punġenti tiegħu, b’noti aromatiċi ta’ frott. Il-karatteristiċi kimiċi u organolettiċi taż-żejt extraverġni DOP ‘Chianti Classico’ huma marbuta mal-klima taż-żona ta’ produzzjoni li għandha influwenza diretta fuq il-kwalità u l-kwantità tal-fenoli, il-grad ta’ qrusa u l-punġenza tat-togħma u l-livell ta’ togħma ta’ frott. Minħabba l-ħtieġa li ż-żebbuġ jiġi protett mill-ewwel ġlata tal-ħarifa, skont it-tradizzjoni jinqata’ kmieni (jiġifieri qabel ma jkunx ġie mmaturat għalkollox). Anke jekk dan ifisser kwantità aktar baxxa ta’ żejt, dan jippermetti li ż-żebbuġ jinqata’ meta l-kontenut tiegħu ta’ polifenoli ikun għadu għoli, u dan jgħin biex tiġi intensifikata t-togħma qarsa u punġenti tiegħu li hija tant tipika taż-żejt ‘Chianti Classico’. Barra minn hekk, bis-saħħa tal-varjazzjonijiet ewlenin fil-medda tat-temperatura normali f’din iż-żona fil-ħarifa, iż-żejt taż-żebbuġa ekstra verġni ‘Chianti Classico’ jintgħaraf ukoll minn aroma ta’ frott qawwija. Iż-żona ngħatat rikonoxximent aktar preċiż f’editt li nħareġ mid-Duka Cosimo III fl-1716 li indika l-konfini preżenti tagħha f’rikonoxximent tal-merti u l-karatteristiċi distintivi tal-produzzjoni tagħha tal-inbid u taż-żebbuġ: tip ta’ DOP ħafna qabel ma ġie vvintat it-terminu. Trattat kompletament teoretiku u prattiku dwar iż-żebbuġ minn G. Tavanti fl-1819 elenka l-varjetajiet ewlenin li jitkabbru fir-reġjun Chianti Classico.”

Tikkettar

— Din l-emenda tikkonċerna l-Artikolu 17 – Denominazzjoni u Preżentazzjoni – tal-Ispeċifikazzjoni tal-Prodott u l-punt 3,6 tad-Dokument Uniku.

Fit-tieni linja, “standards tal-liġi u kummerċjali” ġiet sostitwita bil-formulazzjoni aktar xierqa “liġi attwali”.

Il-kelma “immedjatament” b’referenza għall-pożizzjoni tal-kliem “Denominazione di Origine Protetta” wara l-isem tad-denominazzjoni tneħħiet, u ġie permess l-użu tal-akronimu “DOP” (DOP).

Il-formulazzjoni:

“Minbarra t-tagħrif normalment meħtieġ bil-liġi u l-istandards kummerċjali, it-tikkettar fuq il-kontenituri msemmi fl-artikolu preċedenti jrid ikollu l-kliem ‘Olio Extravergine di Oliva Chianti Classico’ segwit immedjatament mill-kliem ‘Denominazione di Origine Protetta’ (Denominazzjoni ta’ Oriġini Protetta) u juri b’mod ċar f’karattri li ma jitħassrux, is-sena tal-produzzjoni f’konformità mal-Artikolu 6 ta’ din l-Ispeċifikazzjoni tal-Prodott. Mhux permess li mad-denominazzjoni jiżdied xi kwalifikatur mhux previst espliċitament f’din l-Ispeċifikazzjoni tal-Prodott. Madankollu, jistgħu jiġu inklużi trademarks ta’ gruppi ta’ produtturi, ismijiet ta’ azjendi, proprjetà jew irziezet u ismijiet ta’ postijiet li jirreferu għal lokalitajiet fejn iż-żebbuġ jitkabbar b’mod ġenwin. Id-denominazzjoni trid tintwera fuq it-tikketta bl-użu ta’ ittri ċari u li ma jitħassrux, li jkollhom kulur qawwi biżżejjed biex joħorġu f’kuntrast mal-kulur tat-tikketta. Il-karattri grafiċi ta’ kwalunkwe formulazzjoni addizzjonali ma jistgħux jaqbżu 50 % tad-daqs tal-karattri użati għad-denominazzjoni.”

għandha tiġi sostitwita bi:

“Minbarra t-tagħrif normalment meħtieġ bil-liġi attwali, it-tikkettar fuq il-kontenituri msemmija fl-artikolu preċedenti, irid ikollu l-kliem ‘Olio Extravergine di Oliva Chianti Classico’ u l-kliem ‘Denominazione di Origine Protetta’ (Denominazzjoni ta’ Oriġini Protetta) jew l-akronimu DOP (DOP), u juri b’mod ċar b’karattri li ma jitħassrux, is-sena tal-produzzjoni f’konformità mal-Artikolu 6 ta’ din l-Ispeċifikazzjoni tal-Prodott.”

Mhux permess li mad-denominazzjoni tiżdied xi espressjoni b’intenzjoni ta’ tifħir mhux prevista espliċitament f’din l-Ispeċifikazzjoni tal-Prodott. Madankollu, jistgħu jiġu inklużi marki li jfissru gruppi ta’ produtturi, ismijiet ta’ azjendi, proprjetà jew irziezet u ismijiet ta’ postijiet li jirreferu għal lokalitajiet fejn iż-żebbuġ jitkabbar b’mod ġenwin.

Id-denominazzjoni trid tintwera fuq it-tikketta bl-użu ta’ ittri ċari u li ma jitħassrux, li jkollhom kulur qawwi biżżejjed biex joħorġu f’kuntrast mal-kulur tat-tikketta. Il-karattri grafiċi ta’ kwalunkwe formulazzjoni addizzjonali ma jistgħux jaqbżu 50 % tad-daqs tal-karattri użati għad-denominazzjoni.”

L-għan ta’ dawn il-bidliet huwa li jagħmluha possibbli li l-mod ta’ kif jiddaħħal dan il-kliem jiġi adattat għat-tip ta’ tikketta.

Rilaxx għall-konsum; forom ta’ ppakkjar; spezzjonijiet

Rilaxx għall-konsum

— Din l-emenda tikkonċerna l-Artikolu 13 tal-Ispeċifikazzjoni tal-Prodott; din l-informazzjoni ddaħħlet ukoll fil-punt 3.5 tad-Dokument Uniku dwar iż-żmien tar-rilaxx għall-konsum u l-iskadenza għall-ibbottiljar.

Il-formulazzjoni:

“Iż-żejt ‘Chianti Classico’ jista’ jiġi bbottiljat sal-31 ta’ Ottubru tas-sena wara s-sena tal-produzzjoni u jiġi rilaxxat għall-konsum sa Frar tas-sena ta’ wara. Is-sena tal-produzzjoni dejjem trid tidher b’mod ċar fuq it-tikkettar taż-żejt ‘Chianti Classico’.”

għandha tiġi sostitwita bi:

“Iż-żejt ‘Chianti Classico’ jista’ jiġi bbottiljat sal-31 ta’ Jannar tat-tieni sena wara s-sena tal-produzzjoni. Is-sena tal-produzzjoni dejjem trid tidher b’mod ċar fuq it-tikkettar taż-żejt ‘Chianti Classico’.”

Huwa propost li r-rekwiżit biex iż-żejt jiġi rilaxxat għall-konsum (jiġifieri, bejgħ minn dak li jagħmel l-imballaġġ) sat-28 ta’ Frar jitneħħa, peress li ntwera li din ir-restrizzjoni hija eċċessiva u tillimita l-attività tan-negozju. Fi kwalunkwe każ, informazzjoni korretta lill-konsumatur hija ggarantita mill-obbligu li s-sena tintwera b’mod ċar fuq it-tikketta, u fuq kollox, mill-preżenza tad-data “uża sa” taż-żejt fuq it-tikketta. Huwa propost ukoll li jiġi speċifikat il-31 ta’ Jannar tat-tieni sena wara s-sena tal-ħsad bħala l-iskadenza għall-ibbottiljar.

Iż-żejt, min-natura tiegħu u fis-sitwazzjoni tagħna, iżomm aktar meta jkun bl-ingrossa milli meta jiġi bbottiljat. Għalhekk, ġeneralment il-produtturi jippreferu jibbottiljaw b’rispons għall-ordnijiet u jippruvaw iżommu l-għadd ta’ fliexken jew bottijiet ta’ żejt fl-istokk għal minimu. Dan sabiex jippreservaw il-freskezza u l-kwalità tal-prodott.

Għalhekk, fid-dawl ta’ hawn fuq, sabiex tingħeleb kwalunkwe problema bil-preservazzjoni u l-kummerċjalizzazzjoni taż-żejt ta’ DOP “Chianti Classico” u biex jiġi evitat milli problemi bħal dawn iseħħu fil-futur, u minħabba li ż-żejt ta’ DOP “Chianti Classico”, fi kwalunkwe każ, huwa meħtieġ li jkollu data “uża sa” fuq it-tikketta, inqisu li huwa xieraq li jiġi speċifikat il-31 ta’ Jannar tat-tieni sena wara s-sena tal-ħsad bħala l-iskadenza l-ġdid għall-ibbottiljar.

— Din l-emenda tikkonċerna l-Artikolu 15 tal-Ispeċifikazzjoni tal-Prodott dwar l-iskadenza l-ġdida għall-ibbottiljar għat-tipi ta’ ħżin għaż-żejt li ma ssirlux filtrazzjoni ta’ kjarifika.

Il-formulazzjoni:

B’deroga mill-ewwel paragrafu ta’ dan l-Artikolu, iż-żejt li jikkonforma mar-regoli stabbiliti fl-Ispeċifikazzjoni tal-Prodott jista’ jiġi bbottiljat sal-31 ta’ Ottubru tas-sena wara s-sena tal-ħsad taż-żebbuġ fejn jiġi soġġett għal filtrazzjoni ta’ kjarifika sal-31 ta’ Diċembru tas-sena tal-produzzjoni, u fi kwalunkwe każ sad-data tal-applikazzjoni għaċ-ċertifikazzjoni.

għandha tiġi sostitwita bi:

B’deroga mill-ewwel paragrafu ta’ dan l-Artikolu, iż-żejt li jikkonforma mar-regoli stabbiliti fl-Ispeċifikazzjoni tal-Prodott jista’ jiġi bbottiljat sal-31 ta’ Jannar tat-tieni sena wara s-sena tal-ħsad taż-żebbuġ fejn jiġi soġġett għal filtrazzjoni ta’ kjarifika sal-31 ta’ Diċembru tas-sena tal-produzzjoni, u fi kwalunkwe każ sad-data tal-applikazzjoni għaċ-ċertifikazzjoni.

Huwa propost li jiġi speċifikat il-31 ta’ Jannar tat-tieni sena wara s-sena tal-ħsad bħala l-iskadenza għall-ibbottiljar.

Din l-emenda hija r-riżultat tal-emenda għall-Artikolu 13 hawn fuq.

Is-sentenza mħassra taqra kif ġej:

“Meta ż-żejt ma tkunx saritlu filtrazzjoni ta’ kjarifika immedjata, sal-31 ta’ Diċembru tas-sena tal-ħsad, dan irid jinħażen ukoll taħt gass inerti”.

Huwa propost li jitneħħa r-rekwiżit li ż-żejt mhux filtrat jinħażen taħt gass inerti filwaqt li tinżamm l-iskadenza għall-ippakkjar ta’ 45 jum mid-data taċ-ċertifikazzjoni.

Iż-żejt mhux filtrat maħżun taħt gass inerti jżomm il-karatteristiċi tiegħu, għall-kuntrarju ta’ żejt mhux filtrat maħżun mingħajr gass. Madankollu, huwa meqjus li r-rekwiżit li l-operaturi jibbottiljaw iż-żejt fi żmien 45 jum mid-data taċ-ċertifikazzjoni jista’ joffri lill-konsumatur protezzjoni komprensiva. Meta l-ibbottiljar ma jsirx fi żmien 45 jum, iridu jiġu ripetuti l-kontrolli kimiċi u organolettiċi.

Forom ta’ ppakkjar

— L-Artikolu 16 tal-Ispeċifikazzjoni tal-Prodott u l-punt 3.5 tad-Dokument Uniku ġew emendati.

Il-formulazzjoni attwali:

“Iż-żejt ‘Chianti Classico’ irid jiġi ppakkjat fiż-żona tal-produzzjoni, f’kontenituri tal-ħġieġ jew tal-metall tal-volumi speċifikati fi kwantitajiet nominali sa ħames litri. Huma wkoll permessi kontenituri tal-ħġieġ, tal-metall jew tal-PET tal-volum ta’ inqas minn 100 ml, sakemm l-ippakkjar tagħhom ikun konformi mal-kapaċitajiet totali awtorizzati bir-regolamenti fis-seħħ. Il-kontenituri jridu jkunu magħluqa b’mod ermetiku b’tali mod li s-siġill ta’ garanzija jinkiser meta jinfetaħ il-kontenitur.”

għandha tiġi sostitwita bi:

“Iż-żejt ‘Chianti Classico’ irid jiġi ppakkjat fiż-żona tal-produzzjoni msemmija fl-Artikolu 3 f’kontenituri tal-materjali u volumi permessi legalment. L-ippakkjar irid ikun magħluq f’konformità mal-liġi u jrid ikollu siġill ta’ garanzija. Għall-kontenituri b’kapaċità ta’ inqas minn 100 ml, tista’ titneħħa l-kapaċità.”

Huwa propost li jiġi permess l-użu ta’ kontenituri ta’ diversi materjali u kapaċitajiet sabiex jippermettu lill-operaturi jwieġbu aħjar għad-domandi tas-suq.

Dan jippermetti wkoll lill-operaturi jwaħħlu s-siġill ta’ garanzija bl-aktar mod xieraq skont it-tip ta’ kontenitur.

Spezzjonijiet

— Iddaħħal artikolu speċifiku fl-Ispeċifikazzjoni tal-Prodott li jikkonċerna l-ispezzjonijiet. Dan jinkludi l-informazzjoni kollha dwar il-korp ta’ kontroll.

L-artikolu l-ġdid jaqra kif ġej:

“Spezzjonijiet Artikolu 19 Il-konformità tal-prodott mal-Ispeċifikazzjoni tal-Prodott issir mill-korp ta’ kontroll f’konformità mad-dispożizzjonijiet tal-leġiżlazzjoni attwali tal-UE. Il-korp ta’ kontroll responsabbli huwa Valoritalia Srl, bl-uffiċċju reġistrat tiegħu f’Via Piave 24, 00187 Ruma, Tel. +390645437975; Faks +390645438908; Email: info@valoritalia.it.”

DOKUMENT UNIKU

“Chianti Classico”

Nru tal-UE: PDO-IT-0108-AM03 — 20.3.2019

DOP (X) IĠP ( )

1. Isem/ismijiet

“Chianti Classico”

2. Stat membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott [elenkat fl-Anness XI]

Klassi 1.5. Żjut u xaħmijiet (butir, marġerina, żejt, eċċ.)

3.2. Deskrizzjoni tal-prodott li għalih japplika l-isem f’(1)

Il-“Chianti Classico” huwa żejt taż-żebbuġa ekstra verġni li meta jiġi rilaxxat għall-konsum ikollu l-karatteristiċi li ġejjin:

Valutazzjoni kimika

(a) Aċidità espressa bħala aċidu olejku ta’ ≤ 0,5 %;

(b) Valur massimu ta’ perossidu ta’ 12 (mEq ta’ ossiġenu);

(c) Kontenut għoli ta’ aċidu olejku ta’ >72 %

(d) Polifenoli totali ogħla minn 150 ppm;

(e) Alfatokoferol ta’ aktar minn 140 ppm.

Valutazzjoni organolettika

Iż-żejt irid:

— ikun ta’ kulur li jvarja minn aħdar skur għal aħdar bi sfumaturi dehbin,

— ikollu aroma ta’ frott li hija distintivament tipika taż-żejt taż-żebbuġa.

Il-punteġġi fl-iskeda tal-profil li jimla l-pannell tad-dewqan iridu jkunu kif ġej:

(a) togħma ta’ frott aħdar 3-8

(b) morra 2-8

(c) punġenza 2-8

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Iż-żejt taż-żebbuġa ekstra verġni “Chianti Classico” irid jiġi prodott minn żebbuġ minn siġar taż-żebbuġ reġistrati, li tal-inqas 80 % minnhom fi kwalunkwe farm iridu jkunu mill-varjetajiet “Frantoio”, “Correggiolo”, “Moraiolo”, “Leccino” u “Leccio del Corno”, waħidhom jew flimkien, u massimu ta’ 20 % taż-żebbuġ jista’ jiġi minn varjetajiet lokali oħra, li dejjem iridu jitniżżlu fir-reġistru Toskan tal-ġermoplażma taż-żebbuġ.

3.4. Passi speċifiċi tal-produzzjoni li jridu jsiru fiż-żona ġeografika ddefinita

L-istadji kollha fil-proċess tal-produzzjoni, jiġifieri l-kultivazzjoni, il-ħsad u l-estrazzjoni taż-żejt, iridu jseħħu esklużivament fiż-żona ta’ produzzjoni ġeografika msemmija fil-punt 4.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Iż-żejt taż-żebbuġa “Chianti Classico” jista’ jiġi ppakkjat sal-31 ta’ Jannar tat-tieni sena wara s-sena tal-produzzjoni. Is-sena tal-produzzjoni dejjem trid tiġi mmarkata b’mod ċar fuq it-tikketta.

Iż-żejt taż-żebbuġa ekstra verġni “Chianti Classico” irid jiġi ppakkjat fiż-żona ta’ produzzjoni msemmija fl-Artikolu 4 f’kontenituri tal-materjali u l-volumi permessi legalment. L-ippakkjar irid ikun magħluq f’konformità mal-liġi u jrid ikollu siġill ta’ garanzija. Għall-kontenituri b’kapaċità ta’ inqas minn 100 ml, il-kapaċità tista’ titneħħa.

Iż-żejt taż-żebbuġa ekstra verġni “Chianti Classico” irid jiġi ppakkjat fiż-żona ta’ produzzjoni ġeografika sabiex tiġi ggarantita aħjar il-prova ta’ oriġini tal-prodott u jiġi evitat deterjorament u telf tal-karatteristiċi speċifiċi tal-prodott, definiti fi 3.2 hawn fuq, meta jiġi ttrasportat bl-ingrossa, b’mod partikolari n-noti tipiċi ta’ qrusa u punġenti taż-żejt taż-żebbuġa ekstra verġni “Chianti Classico”, determinati mill-kontenut antiossidanti ta’ fenol u l-profil ta’ sustanzi aromatiċi. L-esponiment tal-ossiġenu fl-arja waqt il-fażi ta’ trasferiment, ta’ ppumpjar, ta’ trasport u ta’ ħatt – operazzjonijiet li jsiru aktar ta’ spiss jekk l-ibbottiljar isir barra miż-żona ta’ produzzjoni – jista’ jwassal biex iż-żejt taż-żebbuġa ekstra verġni “Chianti Classico” jitlef il-karatteristiċi speċifiċi definiti fil-punt 3.2 hawn fuq.

3.6. Regoli speċifiċi dwar it-tikkettar

Minbarra t-tagħrif normalment meħtieġ bil-liġi attwali, it-tikkettar fuq il-kontenituri jrid ikollu, il-kliem “Olio Extravergine di Oliva Chianti Classico” u l-kliem “Denominazione di Origine Protetta” (Denominazzjoni ta’ Oriġini Protetta) jew l-akronimu DOP, u juri biċ-ċar b’karattri li ma jitħassrux, is-sena tal-produzzjoni.

Mhux permess li mad-denominazzjoni tiżdied xi espressjoni b’intenzjoni ta’ tifħir mhux prevista espliċitament f’din l-Ispeċifikazzjoni tal-Prodott. Madankollu, jistgħu jiġu inklużi marki li jfissru gruppi ta’ produtturi, ismijiet ta’ azjendi, proprjetà jew irziezet u ismijiet ta’ postijiet li jirreferu għal lokalitajiet fejn iż-żebbuġ jitkabbar b’mod ġenwin.

Id-denominazzjoni trid tintwera fuq it-tikketta bl-użu ta’ ittri ċari u li ma jitħassrux, li jkollhom kulur qawwi biżżejjed biex joħorġu f’kuntrast mal-kulur tat-tikketta. Il-karattri grafiċi ta’ kwalunkwe formulazzjoni addizzjonali ma jistgħux jaqbżu 50 % tad-daqs tal-karattri użati għad-denominazzjoni.”

4. Definizzjoni fil-qosor taż-żona ġeografika

Iż-żona tal-produzzjoni għaż-żejt “Chianti Classico” fil-provinċji ta’ Siena u ta’ Firenze, hija kkostitwita mit-territorju amministrattiv ta’ dawn il-muniċipalitajiet: Castellina in Chianti, Gaiole in Chianti, Greve in Chianti u Radda in Chianti kollha u, partijiet minn, Barberino-Tavarnelle, Castelnuovo Berardenga, Poggibonsi u San Casciano in Val di Pesa.

Iż-żona hija l-istess bħaż-żona ta’ produzzjoni għall-inbid Chianti Classico stabbilita fid-Digriet Interministerjali tal-31 ta’ Lulju 1932, ippubblikat f’GURI (Gazzetta Statali Taljana) Nru 209 tad-9 ta’ Settembru 1932.

5. Rabta maż-żona ġeografika

Speċifiċità taż-żona ġeografika

Iż-żona ta’ produzzjoni taż-żejt “Chianti Classico” għandha karatteristiċi klimatiċi u idroloġiċi u mill-konfini ġeografiċi tiegħu li ilhom stabbiliti tajjeb mis-seklu XIV.

Iż-żona ta’ produzzjoni hija pjuttost uniformi f’termini ta’ terren u klima; il-ħarifa normalment tkun ħafifa u niexfa li tagħti lok għax-xtiewi iebsin. L-ambjent, kollu kemm hu, huwa tali li s-siġar taż-żebbuġ jistgħu jiġu kkultivati fil-limitu taż-żona ta’ tkabbir naturali tagħhom, li għandu influwenza fuq il-proċess tal-fruttifikazzjoni u tal-maturazzjoni taż-żebbuġ tabilħaqq ikompli jinfluwenzah.

Skont it-tekniki ta’ kultivazzjoni li minn dejjem kienu jintużaw f’din iż-żona, iż-żebbuġ jinqata’ direttament mis-siġra, qabel ma jkun immaturat għalkollox.

Il-kundizzjonijiet tas-sħana wkoll jiddeterminaw il-forma tas-siġar (ġeneralment jibdew jiftħu fin-naħa ta’ fuq) adottata minn dawk li jkabbru fil-livell lokali, li tippermetti lill-kuruna tas-siġra tinfirex sabiex is-sħana u d-dawl jitqassmu aħjar, u dan jgħin fl-iżvilupp tas-siġar taż-żebbuġ għal perjodi qosra fis-sena.

Speċifiċità tal-prodott

Iż-żejt taż-żebbuġa ekstra verġni “Chianti Classico” huwa magħmul minn varjetajiet imkabbra tradizzjonalment fit-Toskana u jintgħaraf mill-profil sensorju tiegħu, prinċipalment minħabba t-togħma qarsa intensa u punġenti tiegħu, b’noti aromatiċi ta’ frott.

Rabta kawżali bejn iż-żona ġeografika u l-kwalità jew il-karatteristiċi tal-prodott (għal DOP) jew il-kwalità, ir-reputazzjoni jew karatteristiċi oħra speċifiċi tal-prodott (għal IĠP)

Il-karatteristiċi kimiċi u organolettiċi taż-żejt ekstra verġni DOP “Chianti Classico” huma marbuta mal-klima taż-żona ta’ produzzjoni li għandha influwenza diretta fuq il-kwalità u l-kwantità tal-fenoli, il-grad ta’ qrusa u l-punġenza tat-togħma u l-livell ta’ togħma ta’ frott.

Minħabba l-ħtieġa li ż-żebbuġ jiġi protett mill-ewwel ġlata tal-ħarifa, skont it-tradizzjoni jinqata’ kmieni (jiġifieri qabel ma jkunx ġie mmaturat għalkollox). Anke jekk dan ifisser kwantità aktar baxxa ta’ żejt, dan jippermetti li ż-żebbuġ jinqata’ meta l-kontenut tiegħu ta’ polifenol ikun għadu għoli, u dan jgħin biex tiġi intensifikata t-togħma qarsa u punġenti tiegħu li hija tant tipika taż-żejt “Chianti Classico”. Barra minn hekk, bis-saħħa tal-varjazzjonijiet ewlenin fil-medda tat-temperatura normali f’din iż-żona fil-ħarifa, iż-żejt taż-żebbuġa ekstra verġni “Chianti Classico” huwa distint ukoll minn aroma ta’ frott qawwija.

Iż-żona ngħatat rikonoxximent aktar preċiż f’editt li nħareġ mid-Duka Cosimo III fl-1716 li indika l-konfini preżenti tagħha f’rikonoxximent tal-merti u l-karatteristiċi distintivi tal-produzzjoni tagħha tal-inbid u taż-żebbuġ: tip ta’ DOP ħafna qabel ma ġie vvintat it-terminu. Trattat kompletament teoretiku u prattiku dwar iż-żebbuġ minn G. Tavanti fl-1819 elenka l-varjetajiet ewlenin li jitkabbru fir-reġjun Chianti Classico.

Referenza għall-pubblikazzjoni tal-Ispeċifikazzjoni tal-Prodott

It-test sħiħ tal-Ispeċifikazzjoni tal-Prodott huwa disponibbli fuq is-sit web li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

Jew inkella:

billi żżur direttament il-paġna ewlenija tal-Ministeru tal-Politika Agrikola, Alimentari u tal-Forestrija (www.politicheagricole.it) u tikklikkja fuq “Qualità” (fin-naħa ta’ fuq tal-lemin tal-iskrin), u mbagħad fuq “Prodotti DOP IGP STG” (fuq in-naħa tax-xellug tal-iskrin) u fl-aħħar tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.